CELEX: 32014R1049
Language: bg
Date: 2014-07-30 00:00:00
Title: Регламент за изпълнение (ЕС) № 1049/2014 на Комисията от 30 юли 2014 година относно техническите характеристики на мерките за информиране и популяризиране съгласно Регламент (ЕС) № 514/2014 на Европейския парламент и на Съвета за определяне на общи разпоредби за фонд „Убежище, миграция и интеграция“ и за инструмента за финансово подпомагане на полицейското сътрудничество, предотвратяването и борбата с престъпността и управлението на кризи

7.10.2014   
            
            
               BG
            
            
               Официален вестник на Европейския съюз
            
            
               L 291/9
            
         РЕГЛАМЕНТ ЗА ИЗПЪЛНЕНИЕ (ЕС) № 1049/2014 НА КОМИСИЯТА
   от 30 юли 2014 година
   относно техническите характеристики на мерките за информиране и популяризиране съгласно Регламент (ЕС) № 514/2014 на Европейския парламент и на Съвета за определяне на общи разпоредби за фонд „Убежище, миграция и интеграция“ и за инструмента за финансово подпомагане на полицейското сътрудничество, предотвратяването и борбата с престъпността и управлението на кризи
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 514/2014 на Европейския парламент и на Съвета от 16 април 2014 г. за определяне на общи разпоредби за фонд „Убежище, миграция и интеграция“ и за инструмента за финансово подпомагане на полицейското сътрудничество, предотвратяването и борбата с престъпността и управлението на кризи (1), и по-специално член 53, параграф 5 от него,
   като има предвид, че:
   
               (1)
            
            
               В Регламент (ЕС) № 514/2014 се посочват общи разпоредби за изпълнението на фонд „Убежище, миграция и интеграция“ и инструмента за финансово подпомагане на полицейското сътрудничество, предотвратяването и борбата с престъпността и управлението на кризи.
            
         
               (2)
            
            
               Необходимо е да се гарантира, че финансовата подкрепа от страна на Съюза получава видимо признание, така че ролята на Съюза във финансирането на програмите да стане известна на по-широка публика. С тази цел мерките за информиране и популяризиране следва да съдържат конкретна информация, упоменаваща участието на Съюза, включително съдържаща емблемата на Съюза. За да се осигури последователност, емблемата на Съюза следва да бъде в стандартен формат.
            
         
               (3)
            
            
               Обединеното кралство и Ирландия са обвързани от Регламент (ЕС) № 514/2014 и следователно са обвързани от настоящия регламент.
            
         
               (4)
            
            
               Дания не е обвързана нито от Регламент (ЕС) № 514/2014, нито от настоящия регламент.
            
         
               (5)
            
            
               За да се осигури бързо прилагане на мерките, предвидени в настоящия регламент, и да не се забавя одобряването на националните програми, регламентът следва да влезе в сила в деня след публикуването му в Официален вестник на Европейския съюз.
            
         
               (6)
            
            
               Мерките, предвидени в настоящия регламент, са в съответствие със становището на комитета за фонд „Убежище и миграция“ и фонд „Вътрешна сигурност“,
            
         ПРИЕ НАСТОЯЩИЯ РЕГЛАМЕНТ:
   Член 1
   Технически характеристики на информацията и публичността за проекта
   Всички мерки за информиране и популяризиране, насочени към бенефициерите, потенциалните бенефициери и широката общественост, включват:
   
               а)
            
            
               емблемата на Европейския съюз, в съответствие с графичните стандарти, посочени в приложението, и упоменаване на Европейския съюз;
            
         
               б)
            
            
               упоменаване на фонда, с който се подпомага проектът, както е посочено в приложението;
            
         
               в)
            
            
               изявление, избрано от отговорния орган, в което се подчертава добавената стойност на приноса на Европейския съюз.
            
         Букви а) и в) не се прилагат за малките рекламни материали.
   Член 2
   Настоящият регламент влиза в сила в деня след публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 30 юли 2014 година.
      
         
            За Комисията
         
         
            Председател
         
         José Manuel BARROSO
      
   
   
      (1)  ОВ L 150, 20.5.2014 г., стр. 112.
   
      ПРИЛОЖЕНИЕ
      ИНСТРУКЦИИ ОТНОСНО ЕМБЛЕМАТА И ОПРЕДЕЛЯНЕ НА СТАНДАРТНИТЕ ЦВЕТОВЕ ОПИСАНИЕ НА СИМВОЛИКАТА
      На небесносин фон дванадесет златни звезди образуват кръг, представляващ съюза на народите на Европа. Броят на звездите е постоянен, като дванадесет е символ на съвършенството и единството.
      За повече подробности и насоки вж. http://ec.europa.eu/dgs/communication/services/visual_identity/pdf/use-emblem_en.pdf
      1.   ОПИСАНИЕ НА ХЕРАЛДИКАТА
      На небесносин фон кръг от дванадесет златни петолъчки, чиито върхове не се допират.
      2.   ОПИСАНИЕ НА ГЕОМЕТРИЯТА
      Емблемата има формата на син правоъгълен флаг с крило един път и половина височината на флага. Дванадесет златни звезди, разположени на еднакъв отстъп една от друга, образуват невидим кръг, чийто център е точката на пресичане на диагоналите на правоъгълника. Радиусът на кръга е равен на една трета от височината на флага. Всяка от звездите има пет върха и е вписана в невидима окръжност, чийто радиус е равен на една осемнадесета от височината на флага. Всички звезди са разположени вертикално, т.е. с един от лъчите, сочещ нагоре, и два от лъчите върху права, която е под прав ъгъл спрямо дръжката на флага. Звездите са разположени както часовите знаци на циферблата на часовник. Техният брой не се променя.
      3.   РЕГЛАМЕНТИРАНИ ЦВЕТОВЕ
      Цветовете на емблемата са следните:
      
                   
               
               
                  PANTONE REFLEX BLUE за повърхността на правоъгълника;
               
            
                   
               
               
                  PANTONE YELLOW за звездите.
               
            Възпроизвеждане по четирицветната технология
      Когато се използва четирицветната технология, двата стандартни цвята се възпроизвеждат, като се използват четирите цвята на четирицветната технология.
      PANTONE YELLOW се получава, като се използват 100 % „Process Yellow“.
      PANTONE REFLEX BLUE се получава при смесването на 100 % „Process Cyan“ и 80 % „Process Magenta“.
      4.   ИНТЕРНЕТ
      В интернет палитрата PANTONE REFLEX BLUE съответства на цвят RGB:0/0/153 (шестнадесетичен код: 003399), а PANTONE YELLOW — на цвят RGB:255/204/0 (шестнадесетичен код: FFCC00).
      5.   ВЪЗПРОИЗВЕЖДАНЕ ПО МОНОХРОМНА ТЕХНОЛОГИЯ
      Ако се използва черно, правоъгълникът се очертава с черно и звездите се отпечатват в черно на бял фон.
      Ако се използва синьо (Reflex Blue), се използват 100 %, като звездите се оставят като бял негатив.
      6.   ВЪЗПРОИЗВЕЖДАНЕ ВЪРХУ ЦВЕТЕН ФОН
      Когато няма друга възможност освен цветен фон, се поставя бяла линия около правоъгълника, като широчината на тази линия е 1/25-а от височината на правоъгълника.
      7.   ВКЛЮЧВАНЕ НА ТЕКСТ ВЪВ ВРЪЗКА С ПРИЗНАВАНЕТО НА ФИНАНСИРАНЕТО ОТ СТРАНА НА ЕС
      
         Основни правила
      
      Минималната височина на емблемата на ЕС е 1 cm
      Името на Европейския съюз винаги се изписва изцяло.
      Шрифтът, използван заедно с емблемата на ЕС, може да бъде всеки от следните: Arial, Calibri, Garamond, Trebuchet, Tahoma, Verdana.
      Не се позволява използването на курсив, подчертаване и ефекти върху шрифтовете.
      
                  —
               
               
                  Позиционирането на текста спрямо емблемата на ЕС не е указано по определен начин, но текстът следва да не се припокрива с емблемата по какъвто и да било начин.
               
            
                  —
               
               
                  Използваният размер на шрифта следва да е пропорционален на размера на емблемата.
               
            
                  —
               
               
                  Цветът на шрифта следва да е от вида „Reflex Blue“ (същия син цвят като флага на ЕС), черен или бял, в зависимост от фона.